Nasi Kapau

Nasi Kapau adolah nasi ramas khas nagari Kapau, Tilatang Kamang, Kabupaten Agam, Sumatera Barat, nan tadiri dari nasi, lado, jo samba khas Kapau (mode gulai cubadak, tunjang, cancang, gajebo, atau paruik kabau). Nasi kapau umumnyo disajian langkok jo gulai nangka sainggo manjadi ciri khas nasi Kapau.

Masakan nasi kapau ampiang sarupo sarato saroman jo Nasi Padang. Nan mambedaan kaduonyo adolah pado caro panyajiannyo. Biasonyo panyajian nasi Kapau babantuak janjang sahinggo palanggan hisa mancaliak langsung apo nan disadioan. Kadang ado juo cando rumah makan masakan Minang lainnyo, biasonyo masakan ko dimakan jo tangan. Disadioan pulo basuah tangan (kobokan), dalam mangkuak ketek barisi aia, langkok jo irisan limau nipih sabagai pangarumnyo. Aia ko biaso dipakai untuak mambasuah tangan sabalun jo sasudah makan. Kok palanggan kurang katuju jo tangan lansuang, disadioan pulo sendok jo garpu.

Samba kapau 

Sabagian samba nan taidang di rumah makan Kapau punyo ciri khasnyo surang. Gulai cubadak dari Kapau, biasonyo indak diagiah banyak santan dan indak talampau pakek. Gulai dicampua jo kacang panjang, lobak, rabuang, paku, jo jariang. Salain gulai cubadak, hampia sadoalah sambanyo tadiri dari masakan dagiang-dagiangan. Misanyo gulai tambunsu tadiri dari campuran talua ayam jo tahu nan dimasuakan kadalam usus jawi. Kudian ado gulai ikan, gulai tunjang, ayam panggang, teri balado, tongkol balado, dendeng balado, baluik goreng, dan samba lado ijau.

Lauak nasi kapau nan lainnyo ado ayam goreng, ayam goreng ijau, gulai ayam, randang ayam, randang dagiang. Bareh nasi Kapau umumnyo dikirim dari Bukittinggi dan Agam. Barikuik samba nan ado di nasi kapau:

 Randang, (randang dagiang, ayam, jo itiak)
 Daun ubi tumbuak, daun ubi basantan
 Kalio, sarupo jo randang; taro randang agak kariang, kalio labiah basah jo rononyo tarang
 Gulai Ayam
 Gulai Cancang, gulai dagiang nan dicampua dalaman jawi
 Gulai Tunjang,
 Gulai Babek, Gulai Babat atau Gulai Paruik Kabau, 
 Gulai Iso atau Gulai Usus, 
 Gulai Limpo, 
 Gulai Ati, 
 Gulai Utak atau Banak,
 Gulai Sumsum, 
 Gulai Gajeboh, 
 Gulai Itiak, 
 Gulai Talua,
 Gulai Kapalo Ikan Kakap Merah, 
 Gulai Jariang, 
 Dendeng Batokok, 
 Dendeng Balado, 
 Paru goreng, 
 Ayam baka, 
 Ayam goreng, ayam goreng jo bumbu sarundeng
 Ayam Pop, ayam khas Bukiktinggi, diabuih atau kukuih nan kudian digoreng. Sadang ayam goreng rononyo kalam kacoklatan, kalau iko tarang.
 Ikan Bilih, ikan aia tawa ketek dari genus Mystacoleucus nan digoreng 
 Baluik goreng, 
 Udang Balado, 
 Rajungan goreng, 
 Terong Balado, 
 Patai goreng, 
 Ikan Asam Padeh
 Peyek udang, 
 Karupuak Jangek, 
 Sambal Lado, 
 Sambal Lado Tanak

Panjua nasi kapau 
Di Jakarta, panjua nasi kapau rami manggaleh di Jalan Kramat Raya, Jakarta Pusat. Macam-macam kue jo samba khas Minang co gulai tunjang, randang, ayam panggang, jo ikan bakar. Panjua tu manyadioan hidangan panutuik co lamang jo bubua campua.

Di Bukittinggi, panjua nasi kapau ado di Pasa Bawah. Uni-uni (amak-amak) bajualan nasi kapau di dalam cambuang basi gadang nan basusun-susun. Cambuang-cambuang nan talampau jauah dari jangkauan tangan panjuanyo samaso malayani pambali dijangkau sendok gulai batangkai panjang nan dari tampuruang karambia. Sendok gulai nan panjang tu digunokan untuak manyendokan gulai ka piriang makan pambali.

Caliak pulo 

 Nasi Padang

Rujuakan

Pautan lua 

 Nasi Kapau 

Masakan Indonesia
Makanan Minangkabau
Makanan